Япэ игъэщыпхъэхэм ящыщщ
Ди газетым зэрытетащи, УФ-м къызэрымыкIуэ щытыкIэхэмкIэ и министр Пучков Владимир дунейм и къэхъукъащIэхэм япэщIэтынымкIэ, абыхэм я лъэужьхэр гъэкIуэдыжынымкIэ Зыуэ щыт къэрал IуэхущIапIэмрэ Урысейм и МЧС-м и къудамэхэмрэ я къалэнхэр гъэзэщIэным Кавказ Ищхъэрэм зэрыщыхуэхьэзырыр къепщытэ. Апхуэдэ Iуэхугъуэ абы Къэбэрдей-Балъкъэрми щригъэкIуэкIащ. Пучков Владимир дэщIыгъуащ Урысей Федерацэм и Прeзидентым и полномочнэ лIыкIуэу КИФЩI-м щыIэ Меликов Сергейрэ республикэм и Iэтащхьэ КIуэкIуэ Юрийрэ. ЯпэщIыкIэ ахэр зи пашэ гупыр щыIащ Уры-сейм и МЧС-м и Кавказ Ищхъэрэ щIыналъэ центрым и аэромобиль гуп зэгъэуIуам и хэщIапIэр здэщыIэн хуей Налшык кхъухьлъэтапIэм.
ИужькIэ лIыщхьэхэр Къэбэрдей-Балъкъэрым и мафIэс-къегъэлакIуэ часть №2-м и хэщIапIэм кIуащ. Абыхэм а IуэхущIапIэм и лэжьыгъэм зыхагъэгъуэзащ, ар цIыхухэм я шынагъуэншагъэр къызэгъэпэщыным хуэунэтIауэ къыхуагъэув и къалэнхэм зэрыхуэхьэзырыр къапщытащ. МафIэс-къегъэлакIуэ частым и плъырхэм министрым яритащ Урысейм и МЧС-м и дамыгъэр зытет сыхьэтхэр, IэнатIэм и ветеранхэм яхуэзащ.
ХьэщIэхэр яхуеблэгъащ Налшык щаухуа «ДыгъафIэ къалэ» творчествэмкIэ сабий академиеми. Абдежым абыхэм зыхагъэгъуэзащ цIыкIухэм зыщрагъэужь еджапIэм, художественно-прикладной гъуазджэм, къэфэкIэ зэмылIэужьыгъуэхэм щыхуагъасэ, литературэм щыхурагъаджэ къудамэхэмрэ робототехникэ, эколого-биологие лабораторэхэмрэ я лэжьэкIэм, дзюдо бэнэкIэм республикэм и щIалэгъуалэр зэрыхуагъэхьэзыр щIыкIэм, нэгъуэщIхэми.
«КъегъэлакIуэ ныбжьыщIэ» клас-сыр гуфIэгъуэ щытыкIэм иту къыщызэIуахым абы щеджэну кадет-хэм пыIэ цIыкIухэр тыгъэ хуащIащ, хъуэхъу псалъэ дахэкIэ зыхуагъэзащ. «Кавказыр — шынагъуэншэу» проектым зэрыщыубзыхуам тету, программэ щхьэхуэхэмкIэ гъэпса, зэреджэну техникэр зыщIыгъу иджырей IэмэпсымэхэмкIэ зи гугъу тщIы классыр къызэгъэпэщащ.
Академием къыщыщIэкIыжым, Пучков Владимир ХьэщIэ лъапIэ-хэм я тхылъым тхыгъэ хэха иритхащ. Илъэгъуахэр къызэрыщыхъуар журналистхэм щажриIэжым, Урысейм и МЧС-м и унафэщIым къыхигъэ-щхьэхукIащ:
— «ДыгъафIэ къалэр» Кавказ Ищхъэрэм жыджэру зэрызиужьым щыхьэт техъуэ проект телъыджэщ. Абы щолажьэ педагог гуп зэкъуэт. ЩIэныгъэ зэрырагъэгъуэт IэмалыщIэ дыдэхэм я фIыгъэкIэ, дэтхэнэ сабийри дэзыхьэх IуэхугъуэфIхэр къахутэф. Дэтхэнэ щIалэ, хъыджэбз цIыкIуми езым и гъуэгу зэриIэжыр абыхэм къызэралъытэфыр нэрылъагъущ.
«И цIэ къудейракъым унэр зыгъэдыгъафIэр, атIэ абы щрагъэкIуэкI IуэхущIафэ телъыджэхэращ. «ДыгъафIэ къалэр» Къэбэрдей-Балъкъэрым и сабийхэм тыгъэ яхуэзыщIа цIыхухэм я фIыщIэр къыпхуэмылъытэн хуэдизу инщ, — къыхигъэбелджылыкIащ Меликов Сергей. — Си гугъэщ зэдэлэжьэн и лъэныкъуэкIэ егъэджакIуэхэм мыбы щызрагъэгъуэт зэфIэкIым Урысейм и нэгъуэщI щIыналъэхэм я унафэщIхэри хэгъэгъуэзэн хуейуэ…»
IэщIагъэ пыухыкIахэм нэхъ трагъащIэу щрагъаджэ классхэм я лэжьыгъэм теухуауэ упщIэ щратым, КIуэкIуэ Юрий жиIащ:
— Ди гугъэщ, пасэу IэщIагъэ гуэрым гу хуэзыщIа сабийхэм дежкIэ апхуэдэ Iуэху бгъэдыхьэкIэр нэхъ щхьэпэу.
Республикэм и Iэтащхьэм Пучков Владимиррэ Меликов Сергейрэ фIыщIэ яхуищIащ зэпымыууэ Къэбэрдей-Балъкъэрым я нэIэ къызэрытрагъэтым, сыт и лъэныкъуэкIи къазэрыдэIэпыкъум къыхэкIыу.
Апхуэдэу, Пучков Владимир КъБР-м и МЧС-м щытыкIэ гугъухэр щызэфIах и центрым и лэжьыгъэм кIэлъыплъащ, къызэрымыкIуэ щы-тыкIэхэмкIэ IуэхущIапIэм и лэжьакIуэхэм ящыщу къыхэжаныкIахэм дамыгъэхэр яритащ.
Республикэм зэрыщыIам кърикIуахэр щызэхилъхьэжым, министрым къалэн зыбжанэ къахуигъэуващ.
— Къэбэрдей-Балъкъэрым щагъэлъэщынущ къегъэлакIуэ-мафIэсгъэункIыфI IэнатIэхэр, — жиIащ Пучков Владимир. — Дэ апхуэдэу ди мурадщ аргуэру техникэщIэхэр, IэмэпсымэщIэхэр къыфхуедгъэшэну. 2016 гъэм министерствэр дызыхуеину ахъшэ псори къытхуаутIыпщащ.
Республикэр Урысейм и МЧС-м куууэ зэрыдэлажьэм, зэрыпыщIам и гугъу щищIым, КIуэкIуэ Юрий къыхигъэбелджылыкIащ Къэбэрдей-Балъкъэрым и цIыхухэм я шынагъуэншагъэр сыт и лъэныкъуэкIи къызэгъэпэщыныр япэ игъэщыпхъэ Iуэхугъуэхэм зэращыщыр.
КЪУМАХУЭ Аслъэн.
